‘Kaper’ doodgeskiet toe hy Porsche probeer vat(Foto: ER24) ’n Vermeende kaper is Donderdag vroegaand naby die Voortrekkermonument in Pretoria doodgeskiet toe hy glo die bestuurder van ’n Porsche Cayenne wou kaap. Ross Campbell, woordvoerder van ER24, sê paramedici, die polisie en veiligheidsmaatskappye is omstreeks 18:30 na Ou Johannesburgweg ontbied waar hulle die man met ŉ skietwond aangetref het. Hy het in die pad gelê en was in daardie stadium in ŉ bedenklike toestand. Volgens Campbell het die man, vermoedelik 30 jaar oud, se toestand vinnig versleg en hy is op die toneel dood verklaar. Besonderhede omtrent die voorval is in hierdie stadium nog onduidelik. Maroela Media het ’n navraag aan die polisie gerig en wag op terugvoer.